TRT คาดปีนี้มีรายได้ราว 2.2 พันลบ. มั่นใจปี 59 พลิกกำไร
TRT คาดปีนี้มีรายได้ราว 2.2 พันลบ. มั่นใจปี 59 พลิกกำไร เผยมี Backlog 2 พันลบ. รับรู้รายได้ปีนี้ 700 ลบ.
18 พ.ย. 2558

นายสัมพันธ์ วงษ์ปาน กรรมการผู้จัดการ บริษัท ถิรไทย จำกัด (มหาชน) หรือ TRT เปิดเผยว่า ในปีนี้บริษัทคาดว่าจะมีรายได้ประมาณ 2.2 พันล้านบาท แบ่งเป็นงานทั้งในส่วนของภาครัฐ 212 ล้านบาท  และเอกชนในประเทศ 693 ล้านบาท รวมถึงส่งออกไปยังต่างประเทศอีกกว่า 731 ล้านบาท นอกจากนี้ยังมีรายได้จากการบริการอีกกว่า 40 ล้านบาท และรายได้จากบริษัทในเครืออีกกว่า 516 ล้านบาท
ขณะที่อัตรากำไรขั้นต้น (Gross Margin) จะยังคงรักษาระดับให้ใกล้เคียงกับปีที่ผ่านมาไม่น้อยกว่า 20-25 % ควบคู่กับการรักษาสัดส่วนตลาดให้อยู่ในระดับที่เหมาะสม และมาตรการในด้านอื่นๆ เพื่อเป็นการบริหารความเสี่ยงให้อยู่ในระดับที่ควบคุมได้ ตามแผนธุรกิจของบริษัท
สำหรับงานที่เข้าประมูลในช่วงนี้มีมูลค่า 9.6 พันล้านบาทนั้น แบ่งเป็น การไฟฟ้าส่วนภูมิภาค (กฟภ.) วงเงิน 4 พันล้านบาท การไฟฟ้าฝ่ายผลิตแห่งประเทศไทย(กฟผ.) 700 ล้านบาท และการไฟฟ้านครหลวง (กฟน.) 1.7 พันล้านบาท และในส่วนของภาคเอกชนภายในประเทศอีก 1.4 พันล้านบาท และส่งออกประมาณ 1.6 พันล้านบาท และงานประมูลของบริษัทย่อยอีก 200 ล้านบาท ซึ่งบริษัทคาดว่าจะสามารถชนะการประมูลงานได้มากกว่า 20-25%
ขณะที่มั่นใจปี 59 จะพลิกมีกำไรสุทธิ หลังจะไม่รับรู้ขาดทุนของบริษัทลูกเหมือนในปีนี้ ขณะที่ยังมีงานในมือ (Backlog) ราว 2 พันล้านบาท โดยจะทยอยรับรู้เป็นรายได้ในไตรมาส 4/58 ที่ 700 ล้านบาท ส่วนที่เหลือจะทยอยรับรู้เป็นรายได้ในปี 59 พร้อมเตรียมเข้าร่วมประมูลงานอีก 9.6 พันล้านบาท ซึ่งจะทยอยรู้ผลในปี 59 โดยคาดว่าจะได้รับงานราว 2-2.5 พันล้านบาท
ขณะที่ตั้งเป้าหมายรายได้ปี 59 ที่ระดับ 2.8 พันล้านบาท เพิ่มขึ้นจากปีนี้ที่คาดทำได้ต่ำกว่าเป้าหมายมาที่ราว 2.2 พันล้านบาท 